Dis reeds Mei en dit raak nou koud waar ons is - en ek is nie regtig 'n wintermens nie! Net weer enkele kort items:
Vir die kleingroep
Ons nuwe kursus, Leef Vrugbaar, is al 'n week of twee aan die gang, maar jy kan dit steeds aanvra - elkeen doen 'n kursus individueel, en begin dus van voor af. In hierdie kursus werk ons deur die vrug van die Gees. Hierdie keer wil ek egter byvoeg dat ons kursus vir kleingroepleiers gratis is as jy enige van ons ander kursusse bestel met die oog om dit in 'n kleingroep te gebruik. Leef Vrugbaar is ideaal daarvoor, soos meeste van ons kursusse. Kleingroep-Dinamiek beskryf die jongste benaderings tot kleingroeplewe en is baie prakties. Doen gerus navraag.
Vir info oor Leef Vrugbaar, kliek hier.
Vir info oor Kleingroep-Dinamiek, kliek hier
Vir info oor die gebruik van ons kursusse in kleingroepe, kliek hier
Ek het in opdrag 'n boekie geskryf, genaamd "Kom Saam!" Dis 'n gids van 52 bladsye om 'n nuwe gelowige deur sewe basiese stappe van 'n verhouding met God te neem. Dis veral bedoel om in 'n dissipelering-verhouding gebruik te word, maar kan ook self deurgewerk word. Die helfte van die inhoud is Bybelverse en die ander helfte eenvoudige lering. Die temas is wedergeboorte, bekering, geloof, die geestelike lewe (die Woord en gebed), gemeenskap, heerskap, die Heilige Gees. As julle gemeente so iets benodig vir jul uitreik of dissipelskap, of as jy dit vir iemand wil gee om deur te lees, kontak my gerus. Dit kos R50.
Ons nuwe reeks dagstukkies, Leer by die Leiers, het nou al spoed opgetel. Jy sal sien dis bietjie anders as die vorige reekse: ek werk net deur die leiers van die Bybel, en probeer leer wat ek ook al kan leer. Die temas is soms baie geestelik, ander kere meer leierskap-georiënteer of sommer net prakties. Ek skryf eenvoudig voort en vertrou die Here vir die uitkoms! As jy meer oor hierdie reeks wil lees, kliek hier.
Baie dankie vir jou betrokkenheid by ons bediening en vir die voorreg om die pad van die Here saam met jou te kan stap. Laat weet hoe dit gaan, deel gerus met ons jou gebedsversoeke of vrae, wees tog veilig en bid vir ons, soos ons ook gereeld vir jou bid,